KISKŐRÖS VÁROS POLGÁRMESTERE
ELŐTERJESZTÉS
(a Képviselő-testület 2025. július 25-i rendkívüli ülésére)

TÁRGY: 
EGYÜTTMŰKÖDÉSI MEGÁLLAPODÁS MEGKÖTÉSE A HUSK/SPF/2401 KÓSZÁMÚ, NESVADSKÉ DNI – NASZVADI NAPOK MEGVALÓSÍTÁSÁRA
2024.09.16. napján jelent meg a Rába-Duna-Vág és a Via Carpatia Európai Területi Társulások HUSK-SPF-2401 kódszámú pályázati felhívása. A projekt célja a határ két oldalán működő önkormányzatok, közintézmények és civil szervezetek együttműködésnek támogatása, illetve a határtérségben élő állampolgárok közötti eszmecserék előmozdítása, a felhívás elsősorban olyan partnerségek létrehozását és fenntartását támogatja, amelyek tagjai a határ két oldalán található testvér- vagy baráti települések önkormányzatai.

A területi lehatárolás miatt Kiskőrös Város Önkormányzata ezen felhívás keretében nem nyújthat be támogatási kérelmet, azonban a Nyitrai kerület, Komáromi járásában elhelyezkedő Naszvad városa, amely hosszú évek óta városunk szlovákiai partnertelepülése jogosult pályázat benyújtására. 

A fenti pályázati kiírásra Naszvad városa sikeresen pályázott a Naszvadi napok megvalósítására. A projekt keretében egy új együttműködési forma létrehozását vállalták az önkormányzatok között, amely a Naszvadi napok rendezvény közös megvalósításából ered. Az együttműködés célja a tapasztalatcsere, a kultúra és egymás szokásainak, hagyományainak identifikálása. Ebben a szellemben a projekt keretében az együttműködő partnerek be tudják mutatni mindkét partner sokszínűségét, megvitatják az EU-fejlődését, és további szoros kapcsolatokat építenek ki. A projekt jelentősége a kultúra - szlovák, magyar - bemutatásában, valamint a két nemzet hagyományainak megismerésében rejlik. 
A Naszvadi Napokon Kiskőrös Város Fúvószenekara ad betekintést az érdeklődőknek Kiskőrös Város kulturális életébe, illetve kiskőrösi fotóművészek fotóiból összeállított kiállítás megvalósítását tervezik. 
A projekt keretében 2025. szeptember 5. napján Naszvad városában a mellékelt együttműködési megállapodás ünnepélyes aláírására is sor kerül Naszvad városa és Kiskőrös városa között.
Naszvad városa, mint végső kedvezményezett feladata a tervezett esemény lebonyolítása, illetve a projekt pénzügyi elszámolása, Kiskőrös Város Önkormányzatára az együttműködés pénzügyi kötelezettséget nem ró.
Fentiekre figyelemmel javaslom, hogy a Képviselő-testület a határozat-tervezetben foglaltak szerint döntsön.
Kiskőrös, 2025. július 23.

Domonyi László sk.


polgármester

HATÁROZAT-TERVEZET

Kiskőrös Város Képviselő-testülete

1. egyetért azzal, hogy Kiskőrös Város Önkormányzata - a határozat-tervezet mellékletében foglalt tartalommal - együttműködési megállapodást kössön a Rába-Duna-Vág és a Via Carpatia Európai Területi Társulások HUSK-SPF-2401 kódszámú projekt megvalósítására Naszvad városával 
2. felhatalmazza az alpolgármestert a határozat-tervezet mellékletét képező együttműködési megállapodás aláírására és Kiskőrös Város Önkormányzatának képviseletére.

Felelős: 
alpolgármester

Határidő:
azonnal

